ÚRAD VLÁDY
SLOVENSKEJ REPUBLIKY
   Sekcia vládnej legislatívy
								Na rokovanie vlády SR
								Dňa 22. februára 2006
								Materiál č.: 3456/2006 
								K bodu.: 30

S T A N O V I S K O

k návrhu zákona, ktorým sa mení a dopĺňa zákon  č. 313/1999 Z.z. o geologických prácach a o štátnej geologickej správe (geologický zákon) v znení neskorších predpisov a o zmene zákona č. 44/1988 Zb. o ochrane a využití nerastného bohatstva (banský zákon) v znení neskorších predpisov.

I

Návrh zákona, ktorým sa mení a dopĺňa zákon  č. 313/1999 Z.z. o geologických prácach a o štátnej geologickej správe (geologický zákon) v znení neskorších predpisov a o zmene zákona č. 44/1988 Zb. o ochrane a využití nerastného bohatstva (banský zákon) v znení neskorších predpisov vypracovaný na podklade uznesenia vlády SR č. 449  zo dňa 8 júna 2005 na rokovanie vlády SR predkladá Lásló Miklós, minister životného prostredia Slovenskej republiky.
II

Uznesenie vlády SR č. 449 z 8. júna 2005 v bode B.2 uložilo ministrovi životného prostredia pripraviť novelizáciu geologického zákona č. 313/1999 Z. z. a príslušnej vyhlášky č. 141/2000 Z. z., ktorá bude upresňovať postup vykonávateľa geologických prác pri prevode správy, prípadne prevode vlastníctva geologického diela.
Podľa vyjadrenia predkladateľ v predkladacej správe, pri zapracúvaní pripomienok z Legislatívnej rady vlády SR, ako aj so zreteľom na to, že geologický zákon je obsahovo úzko spätý s banským zákonom a stavebným zákonom, ktorých nová úprava  sa pripravuje,  sa  ukázalo, že optimálnym riešením bude vypracovanie nového geologického zákona, čo vyžaduje časovo náročnejšie práce.
V záujme splnenia úlohy B.2. vyplývajúcej z uznesenia vlády SR č. 449 z 8. júna 2005 sa predkladá návrh zákona, ktorým sa dopĺňa  zákon č. 313/ 1999 Z. z. o geologických prácach a  o štátnej geologickej  správe  (geologický zákon) v znení neskorších predpisov, obsahom ktorého je iba úprava podmienok prevodu správy a prevodu vlastníctva geologických diel alebo geologických  objektov financovaných zo štátneho rozpočtu alebo z iných verejných prostriedkov, ktorý  je pre obstarávateľa neupotrebiteľným majetkom, ale je možné ho využiť na iné účely, na iné právnické osoby alebo fyzické osoby ako aj postup pri týchto prevodoch.

III

Legislatívna rada vlády SR návrh zákona prerokovala na svojom zasadnutí dňa 24. januára 2006 a odporučila návrh zákona dopracovať podľa jej pripomienok a odporúčaní a na rokovanie vlády predložiť nové znenie.
Sekcia vládnej legislatívy konštatuje, že predkladateľ na rokovanie vlády predkladá nové znenie návrhu zákona, ktorého obsahom je výlučne úprava vecí, pri prevode správy alebo prevode vlastníctva geologického diela alebo geologického objektu na iné právnické osoby alebo fyzické osoby a odporúča vláde SR návrh zákona schváliť ešte s týmito pripomienkami :

Čl. I

K bodu 1

K § 28a 
V ods. 1 písm. b) a c) vypustiť legislatívnu skratku.

K § 28b
-V ods. 2 písm. b)  text upraviť takto: „kritériá pre výber žiadateľa o bezodplatný prevod,“.
-V ods. 2 písm. c) vypustiť slová „podľa odseku 5“.
-V ods. 3  úvodnú vetu upraviť takto: „ K žiadosti o bezodplatný prevod žiadateľ priloží“.
-Znenie odseku 4 presunúť za odsek 2 a za slovami „sa predkladá“ vložiť slovo „ministerstvu“.
-V ods. 5 znenie druhej vety v navrhovanom ustanovení uviesť ako nový odsek a slová „je povinné vyhodnotiť“ nahradiť slovom  „vyhodnotí“. Slová za bodkočiarkou sú nadbytočné.
-V ods. 6 prvú vetu vypustiť, znenie druhej vety zapracovať do odseku 4 a znenie tretej vety zapracovať do znenia ods. 5.
-V ods. 10 a ods. 11 uplatniť zavedenú legislatívnu skratku v ods. 1.
-V ods. 12 na konci bodku nahradiť spojkou „a“ a vložiť druhú časť vety z odseku 13. 
-Ods. 13 vypustiť.

K § 28c
-V ods. 1 znenie upraviť takto:
„Ak ministerstvo neuzatvorilo zmluvu o prevode správy alebo zmluvu bezodplatnom prevode, oznámi  v Obchodnom vestníku a na internetovej stránke ministerstva ponuku na odplatný prevod geologického diela alebo geologického objektu (ďalej len „odplatný prevod“) podľa § 28a ods. 1 písm. c).“ .
-V ods. 2 vypustiť slová „podľa odseku 1“.
-V ods. 4 úvodnú vetu formulovať takto: „Žiadateľ o odplatný prevod k žiadosti priloží“.
V ods. 6 prvú časť vety upraviť takto: „Na otváranie obálok sa primerane použijú ustanovenia § 28b ods. 4 až 8;“.
V ods. 7 slová „ žiadateľov o odplatný prevod, ktorí ponúkli rovnakú najvyššiu cenu“ nahradiť slovami „týchto žiadateľov“, a  namiesto slov „určenej lehote“ odporúčame lehotu konkretizovať.
V ods. 8 v prvej časti vety na konci vypustiť slová „o odplatný prevod“.
V ods. 9 použiť legislatívnu skratku tak, ako je  navrhnutá v pripomienke k ods. 1.
V ods. 10 v prvej vete slová „geologického diela alebo geologického objektu“ nahradiť legislatívnou skratkou a  slová „uvedeným v odseku 9“ vypustiť.
Znenie druhej vety formulovať takto: „Odplatný prevod možno vykonať iba po uhradení zmluvnej ponukovej ceny.“
V ods. 11 vypustiť slová „geologického diela alebo geologického objektu“ a  slovo „postupne“. 
V duplicitnom označení ods. 11 vypustiť slová „vlastníctva geologického diela alebo geologického objektu“.
V ods. 12 na začiatku vety za bodkočiarkou slová „ak tento zákaz poruší“ nahradiť slovami „za porušenie tejto povinnosti“.   

V Bratislave 21. februára 2006  
Vypracoval : Andrej Sinicyn

								Štefan G r m a n
								generálny riaditeľ
						              sekcie vládnej legislatívy